
1. Innledning 
Dette rundskrivet avløser rundskriv UDI 03-032 OPA som oppheves og bes makulert.

Dette rundskrivet innebærer en utvidelse av gruppen arbeidsgivere som kan ansette nasjonalitetskokker, og spesifiserer dokumentasjonskravene som stilles til samtlige arbeidsgivere. Det gis også en mer detaljert beskrivelse av kravene til nasjonalitetskokker fra andre land enn Kina/Hong Kong enn i tidligere rundskriv. 
I rundskrivet defineres videre hva som menes med begrepene nasjonalitetskokk og nasjonalitetsrestaurant, samtidig som det avgrenses mot yrker/arbeidsoppaver som faller utenfor begrepsbruken. 
Det understrekes at det på bakgrunn av retningslinjene, gitt i Justisdepartementets rundskriv G-00-038, er et krav at den i dette rundskrivet omtalte personkretsen skal ha utdannelse på høyere nivå. Det opprettholdes praksisen på at politiet skal behandle samtlige søknader om fornyet arbeidstillatelse for denne gruppen som tvilssak og av den grunn sende søknadene til Utlendingsdirektoratet for behandling.

Det vises til rundskriv UDI 06-001 OPA for informasjon om arbeidstillatelse som faglært/spesialist i henhold til utlendingsforskriften § 3 annet ledd bokstav a og § 2, herunder informasjon om søknadsprosedyre, tillatelsens innhold og varighet 
(se http://www.udi.no/templates/Rundskriv.aspx?id=7163).
2. Definisjoner
2.1. Nasjonalitetskokk 

Nasjonalitetskokk er betegnelsen på en kokk som skal arbeide ved en 

nasjonalitetsrestaurant og lage mat som representerer hjemlandets matlagingstradisjon. 
Innenfor det japanske kjøkkenet finnes det noen retter som i seg selv krever spesielle kvalifikasjoner på høyt nivå. Derfor anses sushikokker også som nasjonalitetskokker selv om de er spesialisert på kun en del av hjemlandets matlagingstradisjon. Det betyr at kravene til sushikokker angående nasjonalitet, alder og lønn er de samme som til nasjonalitetskokker for øvrig. Kravene til utdanning og/eller praksis fra Japan er nærmere spesifisert under pkt 3.1.  
Dersom søkeren kommer fra et annet land enn det restauranten tilbyr mat fra, kan han likevel anses som nasjonalitetskokk. Som hovedregel må han ha hatt et lengre opphold i det respektive landet og der tilegnet seg utdannelse og/eller arbeidserfaring i det omfanget som defineres i pkt 3.1. 
2.2. Nasjonalitetsrestaurant
Nasjonalitetsrestaurant er betegnelsen på et serveringssted der det tilbys mat fra kun ett land. 
Det stilles ingen konkrete krav til størrelsen av restauranten, men den skal ut fra konseptet og innredningen kunne anses som kulturformidler for det landet den tilbyr mat fra. 

Det må foreligge en kommunal serveringsbevilling.

2.3. Hvilke andre arbeidsgivere kan ansette nasjonalitetskokker?

Et cateringsselskap er en leverandør av mat og drikke til en oppdragsgiver. Dersom det tilbys mat fra kun ett land, kan selskapet ansette én eller flere nasjonalitetskokker avhengig av forretningskonseptet. Kravene som stilles for at tillatelse kan gis for denne typen arbeid er omtalt i pkt 5.1.
2.4. Hvilke andre yrkesgrupper omfattes av dette rundskrivet?

Det legges til grunn at også ”sweet makere” representerer hjemlandets matlagingstradisjon. Begrepet ”sweet maker” brukes i denne sammenhengen på personer som av yrke lager søtsaker og kaker som er typiske for India og Pakistan. Det utelukkes ikke at begrepet kan brukes på personer fra andre land med lignende arbeidsoppgaver.

Hvilke vilkår som må være oppfylt for at arbeidstilatelse kan gis til en ”sweet maker” er anført under pkt 5.2.
2.5. Arbeidsoppgaver som faller utenfor definisjonen

Det følger av forskriften § 3 annet ledd bokstav a at søkerens kompetanse må være nødvendig for virksomheten. Det vil si at den tilbudte stillingen må være av en slik art at den krever fagutdanning eller spesielle kvalifikasjoner, og at søkeren har denne nødvendige kompetansen. Det gjelder med andre ord et krav om relevans mellom søkerens kompetanse som faglært/spesialist og de arbeidsoppgavene stillingen innebærer. På bakgrunn av dette og de skjerpede kompetansekravene for nasjonalitetskokker omfattes ikke alle arbeidsoppgaver og foretakskonsepter innen matlaging av rundskrivet. 
Eksempelvis kan det nevnes at arbeidet som pizzabaker ikke anses å kreve utdanning eller spesielle kvalifikasjoner på høyt nivå. Det samme gjelder for matlaging ved gatekjøkken eller take away-steder.
Kokker som ikke hovedsakelig skal lage hjemlandets mat omfattes ikke av dette rundskrivet og vil bli vurdert i forhold til de generelle vilkårene i forskriften § 3 annet ledd bokstav a. For nærmere informasjon se rundskriv UDI 06-001 OPA. 
3. Krav til søkere som er tilbudt arbeid i Norge som nasjonalitetskokker   
3.1. Utdanning og arbeidserfaring

Etter forskriften § 3 annet ledd bokstav a andre setning kreves det fagutdanning på høyere nivå, dersom særlige hensyn tilsier det. Det følger av Justisdepartementets rundskriv             G-00-038 at et slikt krav gjelder for nasjonalitetskokker. På bakgrunn av dette må søkere fra land som har et utdanningssystem for kokker som hovedregel ha slik utdanning med påfølgende praksis. Det er alltid et minstekrav at nasjonalitetskokken anses som spesialist i sitt hjemland.

Det settes et samlet tidskrav på utdanning og praksis til minst 10 år. 
Dersom det ikke finnes en formell utdannelse for kokker i søkerens hjemland, må søkeren dokumentere arbeidserfaring som kokk i minst 10 år. Det må redegjøres for nivået søkeren har jobbet på. Minst halvparten av praksistiden må søkeren ha arbeidet ved et hotell/en restaurant av høy standard. Dette kan dokumenteres ved opplysninger om størrelse, meny og antall ansatte ved restauranten. Opplysningene skal være bekreftet av en relevant offentlig instans.
Sushikokker utdannes tradisjonelt gjennom langvarig praksis. Søkeren må dokumentere minst 10 års arbeidserfaring, samt at all praksis har vært ledd i opplæringen til og påfølgende praktisering som sushikokk. Dersom det fremlegges sertifikat/diplom for deltakelse i sushi kurs ved en utdanningsinstitusjon i Japan, må det likevel i tillegg dokumenteres praksis som sushikokk i Japan. Det settes et samlet tidskrav på utdanning og praksis til minst 10 år.  
3.2. Alder

Som hovedregel kreves det at søkeren har fylt 30 år på søknadstidspunktet. 
3.3. Lønn

Det er et generelt vilkår for arbeidstillatelse i medhold av forskriften § 3 annet ledd bokstav a at lønns- og arbeidsvilkårene ikke må være dårligere enn etter gjeldende tariffavtale, regulativ eller det som ellers er normalt for vedkommende sted og yrke, jf forskriften § 2 første ledd nr. 2.

Søkeren skal lønnes i henhold til ”Riksavtalen mellom Næringslivets Hovedorganisasjon og NHO Reiseliv på den ene side og Landsorganisasjonen i Norge og Hotell – og 
Restaurantarbeiderforbundet på den annen side”( se www.hraf.no ). I henhold til denne avtalen skal arbeidstakere lønnes utover minstelønnssatsene etter dyktighet, praksis og utdanning. Dokumentert fagutdannelse som kokk og/eller praksis skal derfor gjenspeiles i søkerens lønnsplassering. Som det fremgår av pkt 3.1., er det et krav at en nasjonalitetskokk har høyere utdannelse. Det er derfor ikke tilstrekkelig å tilby vedkommende minstelønnssatsen for faglært eller ufaglært kokk. 

Ved fagutdannelse og praksis på til sammen 10 år eller mer skal søkeren lønnes som ”arbeidstaker med fagbrev” med tillegg for antall år praksis som kokk. Dersom søkeren kun kan vise til praksis som kokk, skal han lønnes som ”arbeidstaker uten fagbrev” med tillegg for antall år praksis som kokk. 
Andre ytelser, som for eksempel fri kost og/eller fritt losji, godtas ikke som en del av lønnen og må, dersom de skal tilstås, komme i tillegg til tarifflønnen. 

Lønnen skal oppgis som bruttolønn pr time i norske kroner.

3.4. Dokumentasjon

Utdanning må dokumenteres ved vitnemål. Det skal inneholde opplysninger om graden som ble oppnådd, utdanningsinstitusjonens navn, varigheten av utdanningen og i hvilket tidsrom den ble tatt. Vitnemålet kan vedlegges i kopi, men må være fremlagt i original overfor utenriksstasjonen eller politiet som attesterer kopien.

Praksis må dokumenteres ved uttalelse fra tidligere arbeidsgiver(e) og foreligge i original. Den skal angi i hvilken tidsperiode søkeren har jobbet ved stedet (spesifisert med fra og til dato) og inneholde detaljerte opplysninger om arbeidsoppgavene som søkeren har utført. Det skal videre gis en kort beskrivelse av restaurantens karakter/størrelse og meny. Opplysninger om restauranten(e) er av høy standard skal være bekreftet av relevant offentlig instans, jf pkt 3.1.
Dokumentasjon på utdannelse og praksis må være oversatt til norsk eller engelsk av autorisert translatør.
3.5. Spesielle krav til søkere fra Kina og Hong Kong

Det gjelder de samme kravene til alder, lønn og dokumentasjon som til nasjonalitetskokker for øvrig. Minst halvparten av praksistiden må søkeren ha arbeidet ved et hotell/en restaurant av høy standard.

I tillegg stilles det følgende krav til kokker som har utdannelse og praksis fra Kina, også når de er bosatt i Hong Kong:
 

a) Søkeren skal fremlegge kokkeattest enten fra Labour Bureau eller fra Commercial Bureau i en provinshovedstad eller Beijing, Shanghai eller Tianjin. Attesten må godtgjøre at han/hun faller inn under en av følgende kategorier:

· Senior technical cook (NVQ Level 1) 
· Technical cook (NVQ Level 2)
b) Søkeren skal dokumentere all praksis som førte frem til sertifikat som ”senior technical cook” eller ”technical cook”.

 

Det stilles følgende krav til kokker som har praksis fra Hong Kong, også når de er bosatt i Kina:

I Hong Kong finnes det ikke noe formelt utdanningssystem for kokker, derfor må det dokumenteres at søkeren har ervervet spesialiststatus gjennom praksis.
 

a) Søkeren skal fremlegge dokumentasjon som bekrefter at han/hun faller inn under en av følgende kategorier: 

· Executive chef 
· Sous chef  
b) I tillegg må søkeren dokumentere å ha arbeidserfaring i minst 10 år. Det må opplyses om størrelsen på restauranten(e) der praksisen har blitt opparbeidet. 

4. Krav til arbeidsgivere som ønsker å ansette nasjonalitetskokker
4.1. Dokumentasjon

Arbeidsgiveren må dokumentere følgende:

· serveringsbevilling

· økonomisk lønnsomhet, bekreftet av revisor 
· antall godkjente sitteplasser

· åpningstider og antall skift

· meny

· antall ansatte med stillingsbetegnelse

· navn, nasjonalitet og fødselsdato på utenlandske ansatte

4.2. Annet

Restauranten skal kunne anses som kulturformidler for det landet den serverer mat fra. Arbeidsgiveren skal derfor kort redegjøre for konseptet som ligger til grunn for virksomheten.
Dersom arbeidsgiveren driver flere spisesteder, må det opplyses hvilken restaurant søkeren skal jobbe ved. En arbeidstillatelse vil være knyttet til denne konkrete restauranten. Det gis med andre ord normalt ikke adgang til å jobbe samtidig ved flere restauranter innenfor samme selskap. Dersom søkeren skal jobbe for samme arbeidsgiver, men ved annen restaurant enn det ble gitt tillatelse for, må det søkes om ny første gangs arbeidstillatelse. 
5. Krav til søkere og deres arbeidsgivere som faller inn under pkt 2.3. og 2.4.
5.1. Catering

Det stilles de samme kravene til utdanning, praksis, alder og lønn til nasjonalitetskokker ved cateringselskap som til nasjonalitetskokker ved nasjonalitetsrestaurant. 

Arbeidsgiveren må dokumentere følgende:

· økonomisk lønnsomhet 
· arbeidstid og antall skift

· meny

· antall ansatte med stillingsbetegnelse

· navn, nasjonalitet og fødselsdato på utenlandske ansatte

Arbeidsgiveren skal kort redegjøre for virksomhetens omfang (antall oppdrag).
Dersom cateringselskapet ønsker å ansette en person i en stilling som ikke faller inn under definisjonen ”nasjonalitetskokk”, faller søknaden utenfor den personkretsen som omtales i dette rundskrivet. For slike tilfeller vises til det som blir sagt under pkt 2.5. og rundskriv UDI 06-001 OPA om arbeidstillatelse som faglært/spesialist.
5.2. Sweet maker

Det stilles et krav om arbeidserfaring som ”sweet maker” på minst 10 år. Dette må dokumenteres ved uttalelse fra tidligere arbeidsgiver(e) som skal inneholde opplysninger om søkerens arbeidsoppgaver og tidsrommet for ansettelsen (spesifisert med fra og til dato). Dersom søkeren har vært selvstendig næringsdrivende, må det fremvises bekreftelse på dette fra hjemlandets myndigheter med opplysninger om eventuelt antall ansatte. Det skal redegjøres for søkerens arbeidsoppgaver i eget firma.    
Søkeren mål lønnes i henhold til ”Hovedavtalen mellom Næringslivets Hovedorganisasjon og Landsorganisasjonen i Norge – Overenskomst for Baker- og Konditorfagene”                       (se http://www.nnn.no). Søkerens arbeidserfaring i bransjen må gjenspeiles i lønnsplasseringen i samsvar med gitte ansiennitetssatser. Det skal gis et tillegg for nattarbeid etter gitte satser.  
6. Verifikasjon
Ved mottak av søknad skal utenriksstasjonen/politiet påse at vitnemål og andre attester fremvises i original. Ved oversendelse til direktoratet er det tilstrekkelig at bekreftet kopi vedlegges. Dersom original ikke ble fremvist, bes dette særskilt kommentert med søkerens forklaring. Utenriksstasjonen/politiet skal oversende saksdokumentene uten verifikasjon. Dersom direktoratet under behandlingen av søknaden ser behov for verifikasjon av enkelte/samtlige saksdokumenter, vil utenriksstasjonen bli kontaktet. Det gjøres oppmerksom på at saksbehandlingstiden i slike tilfeller vil bli lenger. 
7. Avgjørelsesmyndighet

Første gangs søknad om arbeidstillatelse som faglært/spesialist avgjøres som hovedregel av Utlendingsdirektoratet, jf forskriften § 13 første ledd. 

Utenriksstasjoner, som er oppført i vedlegg 12 til utlendingsforskriften, har fått tildelt myndighet til å innvilge denne type søknad, dersom det ikke er tvil om at vilkårene er oppfylt, jf forskriften § 13 tredje og fjerde ledd.  På bakgrunn av erfaringen med arbeidstillatelsene til nasjonalitetskokker anses det nødvendig at disse stasjonene behandler samtlige søknader om arbeidstillatelse som nasjonalitetskokk som tvilssaker. Disse sakene sendes derfor direktoratet til behandling.
8. Fornyelse
8.1. Dokumentasjonskrav

Ved søknad om fornyet arbeidstillatelse må følgende dokumentasjon vedlegges:
· bekreftelse på sikret bolig, for eksempel i form av bolig- eller leiekontrakt
· lønns- og trekkoppgave for det siste kalenderåret, evt bekreftelse fra revisor på utbetalt lønn
· lønnslipper for hele forutgående periode som søkeren hadde tillatelse 

· opplysninger fra arbeidsgiveren om antallet ansatte har endret seg siden innvilgelse av siste tillatelse (i så fall navn på utenlandske ansatte som har begynt eller sluttet)
· økonomisk lønnsomhet, bekreftet av revisor
Politiet bes legge ved oppdatert utskrift fra Arbeidsgiver- og Arbeidstakerregisteret.

8.2. Avgjørelsesmyndighet

På bakgrunn av erfaringen med arbeidstillatelsene til nasjonalitetskokker anses det nødvendig at politiet behandler samtlige søknader om fornyelse fra søkere som skal jobbe som nasjonalitetskokker som tvilssaker, jf forskriften § 41 første og annet ledd. Disse sakene sendes derfor direktoratet til behandling. 
Morten Hansen


fung. avdelingsdirektør


Kontakt: 

Oppholdsavdelingen, Arbeidsenheten

